Veiligheidsplanne gereed vir verkiesing in Vuwani | Maroela Media
Des van Rooyen, die minister van samewerkende regering en tradisionele sake, het gesê die staatsveiligheidseenheid het planne gereed om seker te maak dat die munisipale verkiesing in Vuwani, Limpopo, kan voortgaan.
Van Rooyen het dit gesê ná onderhandelinge vir vrede in die gebied vasgeval het en betogers onderneem het om die gebied onbegaanbaar te maak op 3 Augustus wanneer die munisipale verkiesing sal plaasvind. Die besonderhede van die planne kan egter weens veiligheidsredes nie bekendgemaak word nie, maar is wel aan al die sleutelrolspelers voorgelê.
Bronne binne die veiligheidseenheid het aan African News Agency gesê die weermag sal ontplooi word om die Onafhanklike Verkiesingskommissie (OVK) te help om stemme in die gebied af te neem.
Geweld het in Vuwani en omliggende gebiede opgevlam nadat die Munisipale Afbakeningsraad (MDB) aangekondig het dat Vuwani voortaan by die nuwe Malamulele-munisipaliteit ingesluit sal word. Meer as 24 skole is einde April in die gebied deur betogers aan die brand gesteek.
Die OVK het vroeër vanjaar probeer om kiesers in die gebied vir die verkiesing te laat registreer, maar die registrasiebedrywighede moes opgeskort word nadat betogers paaie met klippe en ander voorwerpe afgesper het. Betogers het ure lank met onluste-polisiebeamptes baklei wat die situasie in bedwang probeer bring het.
Tradisionele en gemeenskapsleiers moes Vrydag 'n vredesooreenkoms met die inwoners teken, maar die onderhandelinge het vasgeval. Inwoners wou nie die vredesooreenkoms onderteken nie, omdat hulle gesê het dit is gedryf deur 'n selfsugtige rede om die verkiesing te laat plaasvind eerder as om werklik aandag te gee aan inwoners se ontevredenheid.
Nsovo Sambo, 'n gemeenskapsleier, het gesê die ooreenkoms dien nie die behoeftes van Vuwani-inwoners nie. "Ons wil hoegenaamd nie deelneem aan enigiets wat met die nuwe entiteit te doen het nie. As hierdie ooreenkoms net gaan kyk na dit wat ná die verkiesing gebeur en nie vóór die verkiesing nie, kan ons nie deel daarvan wees nie."
Ek het nie eers 'n idee waar Vuwanie is nie… Dit sal help as daar dalk in hakkies na ou of ten minste naby gelee bekende plekname ook verwys word….. Ek het nie eers die artikel klaar gelees nie want dit kon wat my aanbetref net sowel internasionale nuus ook gewees het.